
Köztéri gyermekpad

Célom egy olyan tájépítészeti rendszer tervezése, melynek formája, helyzete, megjelenése, anyaghasználata szimbolikus üzenetet közvetít az emberek, de elsősorban a gyermekek felé, újraértelmezve ezzel a hagyományos értelemben vett köztéri bútorok fogalmát.
Az általános játszótereket figyelmen kívül hagyva gondolkodásom alapjául az angolban főképp play sculpture-nek nevezett kreatív terek fejlődéstörténete szolgált.
A gyerekek sohasem állnak meg, vagy legalábbis ott nem tudnak huzamosabb ideig nyugodtan maradni, ahol nem inspirálja őket mozgásra a környezet. Tervezésem során azzal foglalkoztam, hogy lehet a teret úgy szervezni, hogy kreatív cselekvést váltson ki az ott tartózkodóból, amely cselekvés valójában egy játékot generáló mozzanat.
Egy elfektetett gerenda már önmagában használható ülőbútorként, de ha az lábakon áll és oldalról valamiféle ívek ízesülnek hozzá, nehéz elképzelni, hogy az ne hasonlítson egy állatra. A gyerekek szeretik az állatokat, de ha még mászni is lehet rajtuk, még inkább lelkesednek. Először a hernyót és annak mozgását vettem alapul, így az általam tervezett pad akár egy később tervezendő bútorcsalád első tagja lehetne. 



